ग्रामीणों ने विधायक से की बिजली कटौती की शिकायत
जगदलपुर| आपके विधायक आपके द्वार कार्यक्रम के तहत क्षेत्रीय विधायक संतोष बाफना सोमवार को कामानार और नेगानार पंचायत के ग्रामीणों से मिले। विधायक के रूप में अपने 8 साल के कामों का जिक्र करते उन्होंने ग्रामीणों से कहा कि जगदलपुर विधान सभा के तहत 80 फीसदी काम पूरे हो चुके हैं। जैसे-जैसे मांगे पूरी होती जा रही हैं अपेक्षा के अनुरूप लोगों की मांगें बढ़ रही है। बिजली समस्या पर विधायक ने कहा कि बिजली की व्यवस्था को दुरूस्त रखने के लिए कई बार विद्युत कंपनी रेगुलर शट डाउन लेती है। इसे बिजली में कटौती नहीं कहा जा सकता। छग एक एेसा राज्य है जहां बिजली कटौती नहीं होती।
दोनों पंचायतों में बस्तर सांसद दिनेश कश्यप भी उनके साथ रहे और ग्रामीणों की समस्याएं सुनते रहे। सांसद ने कहा कि प्रदेश सरकार के मंत्री और भाजपा के विधायक पूरी कोशिश करते हैं कि उनके क्षेत्र में समस्याएं कम से कम रहें। इस मौके पर विधायक ने प्रधानमंत्री उज्जवला योजना के तहत 20 महिलाओं को गैस कनेक्शन और मलेरिया से बचने के लिए 24 हितग्राहियों को मच्छरदानी बांटी। कार्यक्रम में संतोष त्रिपाठी, संतोष बघेल, भोला श्रीवास्तव, सहदई नाग, नीलावती कश्यप, सोमारी बघेल समेत काफी संख्या में जनप्रतिनिधि मौजूद थे।
hin_Deva hin_Deva hin_Deva